2022 12 27
LT
Europos Sąjungos oficialusis leidinys
C 493/157 2022 m. birželio 8 d., trečiadienis
26. palankiai vertina naujas laivų savininkų mokesčių taisykles ir tikisi, kad šis ir kiti protokolo patobulinimai, įskaitant galimybę ES laivams išskirtinėmis aplinkybėmis iškrauti laimikį ne Mauritanijos uostuose, padės ateityje geriau išnaudoti turimas žvejybos galimybes; 27. palankiai vertina ir pripažįsta tai, kad pagal protokolą pelaginių rūšių žuvis žvejojančių tralerių šaldiklių ir krevečių žvejybos laivų savininkai iš Sąjungos turėtų toliau natūra prisidėti prie žuvų paskirstymo vargingiems gyventojams politikos, t. y. rezervuoti 2 proc. savo pelaginių žuvų laimikio, perkrauto arba iškrauto reiso pabaigoje, Nacionalinei žuvies paskirstymo bendrovei (pranc.
Société nationale de distribution de poisson); pažymi, kad Mauritanijoje didėja vietos žuvų vartojimas; ragina Komisiją ir Mauritanijos valdžios institucijas užtikrinti, kad šios žuvys iš tikrųjų pasiektų gyventojus ir nepatektų į žuvų miltų gamyklas; 28. pabrėžia įsipareigojimą įgyvendinti TDO principus ir teises, kad jie būtų taikomi visiems ES laivuose dirbantiems žvejams, siekiant panaikinti diskriminaciją užimtumo ir profesinėje srityje; mano, kad šį įgyvendinimą reikėtų atidžiai stebėti; 29. palankiai vertina kvalifikuotų Mauritanijos jūrininkų įdarbinimą ES laivuose pagal sutartis, kurios atitinka TDO standartus ir apima socialinį draudimą; ragina dėti daugiau pastangų įdarbinti stažuotojus, kad sektoriaus programoje dalyvautų daugiau kvalifikuotų asmenų; 30. ragina Komisiją įtraukti tausios žvejybos partnerystės susitarimus kaip pagrindinį ES ir Afrikos partnerystės elementą; 31. palankiai vertina ES paramos vystymuisi Mauritanijoje lėšomis finansuojamus projektus, pvz., „Promopeche“, kuriais siekiama kurti darbo vietas ir parengti jaunimą smulkiosios žvejybos srityje; ragina Komisiją pagerinti tausios žvejybos partnerystės susitarimo ir JT darnaus vystymosi tikslų (DVT) suderinimą ir nuoseklumą; 32. pabrėžia, kad mažos apimties žvejybos sektorius yra svarbus Mauritanijos ekonomikos sektorius ir kad jis yra labai svarbus šalies ekonomikos vystymuisi, apsirūpinimo maistu saugumui, mitybai, užimtumo, ypač moterų ir jaunimo, galimybėms, taip pat tam, kad visiems būtų užtikrintas integracinis ir darnus ekonomikos vystymasis; todėl remia priemones, kuriomis siekiama gerokai padidinti vietos subjektų, įskaitant mažas šeimos įmones ir pakrančių bendruomenes, atsparumą klimato kaitos ir pakrančių erozijos padariniams; primygtinai reikalauja, kad investicijos į žuvininkystę būtų aiškiai suderintos su DVT ir nekeltų pavojaus pakrančių bendruomenių poreikiams; primygtinai reikalauja, kad pagal naująjį susitarimą numatytas finansinis įnašas būtų paskirstytas atsižvelgiant į esminį pakrančių bendruomenių vaidmenį; 33. ragina skatinti vietos ir regionų ekonominę plėtrą ir stiprinti nuo jūrų išteklių priklausomas pakrančių bendruomenes, kurios turi būti visapusiškai integruotos į jūrų ir pakrančių teritorijų valdymą; primena, kad jūrų ir pakrančių biologinės įvairovės atkūrimas palaiko pakrančių bendruomenes ir prisideda prie klimato kaitos švelninimo bei prisitaikymo prie jos; pabrėžia, kad įgyvendinimo proceso metu reikia reguliariai konsultuotis su pakrančių bendruomenėmis; 34. pripažįsta, jog ES rinkos ir gamintojai priklauso nuo žuvies importo iš Mauritanijos, be kitų valstybių, kad ES vartotojams užtikrintų maisto pakankamumą; 35. reikalauja, kad dedant tolesnes ES pastangas pagal šį tausios žvejybos partnerystės susitarimą daugiausia dėmesio būtų teikiama tam, kad būtų nutrauktos žalingos ir netvarios žvejybos subsidijos Pasaulio prekybos organizacijoje ir kitose tarptautinėse organizacijose, ypatingą dėmesį skiriant neteisėtai žvejybai; 36. prašo, kad vykdant žvejybą Mauritanijoje ir jos apylinkėse būtų laikomasi ES teisinės srities acquis, įskaitant ES Teisingumo Teismo sprendimus, ir kad jis būtų tinkamai taikomas; 37. paveda Pirmininkei perduoti šią rezoliuciją Tarybai, Komisijai, valstybių narių vyriausybėms ir parlamentams, taip pat Mauritanijos Islamo Respublikos vyriausybei ir parlamentui.